Sibanye-Stillwater: Sommige vasgekeerdes gevind, een doodArgieffoto Vyf van die 13 werkers wat Donderdag ná seismiese aktiwiteit by die Sibanye-Stillwater Masakhane-myn in Driefontein vasgekeer was, is deur reddingspanne bevry. Een van dié vyf werknemers het beswyk aan sy beserings. Die maatskappy het laat Donderdagaand gesê twee van die ander moes na die hospitaal vervoer word. “Nog drie werknemers is opgespoor en reageer op die reddingspan,” het die maatskappy gesê. Die bestuur van die maatskappy het medelye met die gesin van die oorledene betuig en beloof om alles moontlik te doen om die oorblywende werkers op te spoor. Die National Union of Mineworkers (NUM) het vroeër Donderdagaand gesê hulle is “baie bekommerd” ná die werkers ondergrond vasgekeer is. Peter Bailey, voorsitter van gesondheid en veiligheid by NUM, het gesê hulle is bekommerd en kwaad oor die tempo waarteen gesondheids- en veiligheidskwessies by dié myn plaasvind. Intussen het die Congress of South African Trade Unions (Cosatu) ook gesê hulle is bekommerd oor die “slegte gesondheidsrekord wat agteruitgaan” by dié myn. James Wellsted, hoof van beleggersbetrekkinge by Sibanye, het vroeër gesê die seismiese aktiwiteit het sowat 14:30 plaasgevind. Reddingspanne is onmiddellik geaktiveer.